ความสำเร็จของ ตุ๊กตาบาร์บี้
“รู้หรือไม่ว่า ตุ๊กตาบาร์บี้ ถูกออกแบบโดย อดีตวิศวกรที่ออกแบบอาวุธสงครามมาก่อน”  เรื่องราวของบาร์บี้มีความเป็นมาที่น่าสนใจอย่างไร? จนถึงตอนนี้บาร์บี้มีอายุกี่ปีแล้ว? ลงทุนแมนจะเล่าให้ฟัง
19 ก.ย. 2561

ความสำเร็จของ ตุ๊กตาบาร์บี้ / โดย ลงทุนแมน
“รู้หรือไม่ว่า ตุ๊กตาบาร์บี้ ถูกออกแบบโดย อดีตวิศวกรที่ออกแบบอาวุธสงครามมาก่อน”
เรื่องราวของบาร์บี้มีความเป็นมาที่น่าสนใจอย่างไร?
จนถึงตอนนี้บาร์บี้มีอายุกี่ปีแล้ว?
ลงทุนแมนจะเล่าให้ฟัง
ตุ๊กตาบาร์บี้เป็นสินค้าของบริษัท Mattel ผู้ผลิตของเล่นรายใหญ่จากสหรัฐอเมริกา
ตุ๊กตาบาร์บี้ถูกออกวางจำหน่ายครั้งแรกในงาน American Toy Fair เมื่อวันที่ 9 มีนาคม 1959
ซึ่ง Mattel ก็ได้เลือกให้วันนั้นเป็นวันเกิดอย่างเป็นทางการของบาร์บี้
 
ทำให้ปัจจุบันบาร์บี้มีอายุมากถึง 59 ปีแล้ว
ถ้าให้นับเป็นอายุของคนทั่วไปก็คงใกล้กับวัยเกษียณ
แต่สำหรับบาร์บี้อายุคงเป็นเพียงแค่ตัวเลข เพราะเธอก็ยังคงได้ประกอบอาชีพใหม่ๆ อยู่เสมอ..
รู้หรือไม่ว่า บาร์บี้ได้ประกอบอาชีพมาแล้วกว่า 125 อาชีพ แม้แต่เป็นประธานาธิบดีของสหรัฐอเมริกา
บาร์บี้เกิดขึ้นจากความคิดของ Ruth Handler ผู้ร่วมก่อตั้งและผู้บริหาร Mattel
โดยเริ่มมาจากการที่ Handler รู้สึกว่าของเล่นสำหรับลูกสาวเธอค่อนข้างมีอยู่จำกัด
ต่างจากของเล่นของลูกชายเธอที่มีหลากหลายกว่า
Handler เห็นลูกสาวของเธอแต่งตัวให้ตุ๊กตากระดาษ
ด้วยการพับมุมสี่เหลี่ยมเล็กๆ ที่ยื่นออกมาจากส่วนที่เป็นเสื้อ
เธอจึงเกิดความคิดขึ้นมาว่าจะดีแค่ไหนถ้ามีตุ๊กตาเหล่านี้ในรูปแบบสามมิติ
หลังจากนั้น Handler ก็ได้พบตุ๊กตา Bild Lilli ตอนที่เธอเดินทางไปยังประเทศเยอรมนี
แม้ว่า Bild Lilli จะไม่ใช่ตุ๊กตาที่สร้างขึ้นมาสำหรับเด็ก
แต่เธอก็รู้สึกว่าตุ๊กตาตัวนี้ตรงกับสิ่งที่คิด จึงได้ซื้อและนำกลับมาด้วย
Handler นำตัวอย่างตุ๊กตาที่ได้มาให้ Jack Ryan ออกแบบต่อ
Ryan เป็นรองประธานฝ่ายวิจัยและพัฒนาของบริษัท Mattel
ซึ่งก่อนหน้าที่จะรับงานนี้ Ryan เคยเป็นถึงวิศวกรในบริษัท Raytheon
ที่เน้นการพัฒนาอาวุธและอากาศยานสำหรับกองทัพสหรัฐอเมริกา
เมื่อตุ๊กตาหญิงสาววัยรุ่นออกมาเสร็จสมบูรณ์
Handler ก็ได้ตั้งชื่อตุ๊กตาตัวนี้ตามชื่อของลูกสาวเธอ ตุ๊กตานี้ชื่อว่า “Barbara”
บาร์บี้มีชื่อเต็มว่า Barbara Millicent Roberts และมีอาชีพแรกเป็นนางแบบ
หลังจากที่บาร์บี้ออกสู่ตลาดได้ 2 ปี Mattel ก็ได้เพิ่มตัวละครที่เป็นแฟนของบาร์บี้ชื่อว่า Ken
ตามมาด้วยครอบครัว และผองเพื่อนของบาร์บี้อีกมากมาย
รายได้จากการขายตุ๊กตาบาร์บี้ของบริษัท Mattel
ปี 2015 ยอดขายบาร์บี้ 29,717 ล้านบาท
ปี 2016 ยอดขายบาร์บี้ 31,882 ล้านบาท
ปี 2017 ยอดขายบาร์บี้ 31,324 ล้านบาท
รายได้รวมของบริษัท Mattel
ปี 2015 รายได้ 187,058 ล้านบาท
ปี 2016 รายได้ 179,022 ล้านบาท
ปี 2017 รายได้ 160,130 ล้านบาท
ซึ่งเฉลี่ยแล้วยอดขายของบาร์บี้คิดเป็นประมาณเกือบ 20% ของรายได้บริษัททั้งหมด
และแม้ว่าแนวโน้มรายได้ของ Mattel จะลดลงเรื่อยๆ แต่รายได้ในส่วนของบาร์บี้ก็ยังถือว่ายังดีอยู่
ด้วยจำนวนยอดขายของบาร์บี้ ทำให้ Mattel ต้องใช้ผ้ามากกว่า 105 ล้านหลาต่อปีเพื่อใช้ในการผลิต รวมถึงจ้างช่างออกแบบเสื้อผ้ามากกว่า 70 คนเพื่อออกแบบชุด
จนปัจจุบันบาร์บี้ได้กลายเป็นของสะสมของใครหลายๆ คนไปแล้ว
สิ่งที่น่าสนใจคือ บาร์บี้รุ่นแรกที่ออกมาในปี 1959 ซึ่งในขณะนั้นขายในราคา 3 ดอลลาร์สหรัฐ แต่ตอนนี้บาร์บี้รุ่นดังกล่าวเป็นของหายาก ซึ่งมีราคาสูงถึง 27,450 ดอลลาร์สหรัฐ หรือประมาณ 900,000 บาทเท่านั้นเอง..
ล่าสุดบาร์บี้ได้มีการออกรุ่น “Sheroes” หรือแปลว่า “วีรสตรี”
โดยเลือกต้นแบบมาจากผู้หญิงที่ประสบความสำเร็จทั้งหมด 17 คนที่มีที่มาแตกต่างกัน
เรื่องนี้อาจทำให้เราเห็นตัวอย่างของความสำเร็จของบาร์บี้
สิ่งสำคัญของบาร์บี้ที่ทำให้อยู่ได้ถึงทุกวันนี้ อาจจะเป็นสิ่งที่เราคิดไม่ถึงมาก่อน
ตุ๊กตาบาร์บี้มีความหลากหลายทั้งเชื้อชาติ สีผิว และสีผม
แม้กระทั่งบางตัวก็นั่งอยู่บนรถเข็นวีลแชร์
ประกอบหลากหลายอาชีพ ตั้งแต่ พนักงานเสิร์ฟ นางพยาบาล นักร้อง ไปจนถึงนักบินอวกาศ
ซึ่งการออกแบบสินค้ามาเช่นนี้ อาจแสดงให้เราเห็นความหมายลึกๆ ที่ซ่อนอยู่
ไม่ว่าเราจะเป็นใคร มีที่มาอย่างไร
แต่สิ่งสำคัญสำหรับทุกคนก็คือ
ในชีวิตเรา.. เราสามารถเลือกเป็นอะไรก็ได้ตามที่เราต้องการ
ถ้าเราอยากทำอะไร ประกอบอาชีพอะไร อย่ากลัวที่จะทำสิ่งนั้น ไปให้สุดทางในเรื่องที่อยากจะเป็น
สุดท้าย เราก็จะประสบความสำเร็จได้ ไม่แพ้บาร์บี้..
----------------------
ครั้งแรกของประเทศไทย กับแพลตฟอร์ม #SocialKnowledge ที่เชื่อมโยงความคิดดีๆ ของทุกคนเข้าด้วยกัน แอปพลิเคชันนี้ชื่อ "blockdit" โหลดได้ที่ 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-6.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-
-
[9989].